Kinders uit onwettige Islam-akademie in KZN verwyderArgieffoto Maatskaplike werkers het 12 kinders uit ŉ onwettige Islam-akademie in Wasbank, KwaZulu-Natal, verwyder nadat twee kinders uit die instelling ontsnap het. “Altesaam 18 mense, waaronder die 12 kinders, is in ŉ saal aangehou met 10 stapelbeddens,” het Weziwe Thusi, provinsiale LUR van maatskaplike ontwikkeling, in ŉ verklaring gesê. “Die kinders en jeugdiges het nie enige formele opleiding ontvang nie, en het slegs die Koran studeer.” Alhoewel die Sabalalisa Iqiniso Dawah-akademie ŉ geregistreerde nie-winsgewende organisasie is, het die instelling nie toestemming om kinders daar te huisves nie. Die toelatingsvorms waaroor die akademie glo beskik is glo deur die kinders self onderteken. ŉ Instrukteur en vyf jeugdiges wat glo onwettig in die land is, is in hegtenis geneem. Die LUR het die polisie en maatskaplike werkers geloof vir hul vinnige optrede. “Die saak is verlede week onder ons aandag gebring,” het Thusi bygevoeg. “Maatskaplike werkers het hard gewerk om te bepaal onder watter omstandighede die kinders gehou word. Hulle het die akademie besoek en bepaal dat die instelling die Kinderwet oortree. Die nodige stappe is gedoen.” Volgens Thusi het die departement van die bestaan van soortgelyke instellings bewus geword. Maatskaplike werkers van die departement sal saam met die polisie werk om die saak verder te ondersoek. Die kinders wat uit die instelling verwyder is, word tans in twee van die departement se kinderhuise gehuisves totdat daar met hul ouers kontak is.